Allah ni mwenye huruma 


Sura nyingi katika Qur-aan zimeanza kwa kutaja majina mawili ya Allah (Rahmanir Rahiym) katika kila 
sura, na Mwenyezi Mungu akajiandikia mwenyewe rehema: "...Mola wenu Mlezi amejilazimisha 
rehema..."(6:54), 

Na rehema yake imeenea kila kitu: "...Na rehema yangu imeenea kila kitu...." (7:156), 

Na watu wakajipendekeza katika rehema yake na akawabashiria nayo na akawatahadharisha kutokata 
tamaa: "Sema: Enyi waja wangu walio jidhulumu nafsi zao! Msikate tamaa na rehema ya Mwenyezi 
Mungu. Hakika Mwenyezi Mungu husamehe dhambi zote. Hakika Yeye ni Mwenye kusamehe, Mwenye 
kurehemu." (39:53); 

Ni yeye Aliyetakasika ni mwingi wa rehema hupenda kusamehe; amesema (Swala Llahu 'alayhi 
wasallam). "Hakika Allah Ta'ala hukunjua mkono wake usiku ili watubie mkosaji wa mchana, na hupanua 
mkono wake mchana ili watubie waliokosa usiku hadi linyanyuke jua kutoka Magharibi yake." (Muslim). 

Mtume (Swala Llahu 'alayhi wasallam) akatujulisha kuhusu Mola wake, kasema: "Hakika Allah 
ameandika kitabu (Qur-aan) kabla hajaumba viumbe kuwa rehema yangu imetangulia ghadhabu yangu." 
(Bukhari na Muslim). 

Amesema Mtume (Swala Llahu 'alayhi wasallam) kuhusu rehema ya Mola wake: "Allah amejaalia 
rehema katika sehemu mia moja, akashusha sehemu tisini na tisa, na akateremsha ardhini sehemu 
moja, katika sehemu hiyo moja ndio wanayohurumiana viumbe kiasi cha kumfanya farasi akanyanyua 
mguu wake kwa kuhofia kumkanyaga mwanae." (Al-Bukhari). 

Allah akamtuma Nabii wake (Swala Llahu 'alayhi wasallam) kuwa ni rehma (huruma) kwa walimwengu: 
"Nasi hatukukutuma ila uwe ni Rehema kwa walimwengu wote."(21:107); 

Na akaipendezesha kwa tabia njema za juu; hivyo Allah akasema: "Na hakika wewe una tabia tukufu." 
(68:4), 

Na hiyo ilikuwa ni katika tabia zake ziliopambanuliwa yeye Mtume (Swala Llahu 'alayhi wasallam) ni hiyo 
Rehema; vinginevyo wangetawanyika walio pembizoni mwake na kumuacha peke yake. Allah Ta'ala 
amesema: "Basi ni kwa sababu ya rehema itokayo kwa Mwenyezi Mungu ndio umekuwa laini kwao. Na 
lau ungeli kuwa mkali, mwenye moyo mgumu, bila ya shaka wangeli kukimbia...." (3:159), 


Bali yeye Mtume (Swala Llahu 'alayhi wasallam) ni Mpole, mwenye huruma, hatakii tabu Ummah wake 
(Swala Llahu 'alayhi wasallam), Allah Ta'ala amesema: "Hakika amekwisha kujieni Mtume kutokana na 
nyinyi wenyewe; yanamhuzunisha yanayo kutaabisheni; anakuhangaikieni sana. Kwa Waumini ni mpole 
na mwenye huruma." (9:128). 

Hivyo basi Uislamu uliokuja kutoka kwa mwingi wa Rehema Aliyetakasika na akatumwa nao Mwingi wa 
rehema kwa Ummah wake (Swala Llahu 'alayhi wasallam) na kuwa ni rehema kwa Walimwengu, 
kuwatoa katika uovu wa udhalimu na chuki, na kuwatoa kwenye aina za huzuni, wasiwasi, woga, katika 
njia ya kulipiana kisasi, makosa, ukandamizaji na udikteta, akaja kama rehema kwa Walimwengu: "Nasi 
hatukukutuma ila uwe ni Rehema kwa walimwengu wote."(21:107). 



Ni rehema kwa Waislamu na rehema kwa wasiokuwa Waislamu, ni rehema kwa wanaotii na ni rehema 
kwa wenye inadi, ni rehema kwa wakubwa, wadogo, wanaume, wanawake, watoto, matajiri kwa 
masikini, ni rehema kwa Walimwengu. 

